Szokatlan magyar könnyűzenei válogatásalbummal altathatunk kicsiket és nagyokat egyaránt, ha berakjuk otthon vagy a munkában a nem rég debütáló Babarock című nagylemezt. Az albumon 20 magyar előadó zenéit lehet altatódalosítva meghallgatni. Az előadók zenei stílusban a legszélesebb skálán mozognak, így például

a magyar alterek közül van Kispál és a borz, 30y és Péterfy Bori

a rockosabb babáknak van Tankcsapda és Pokolgép,

de a szórakoztatóipar csúcsáról is felbukkan például a Kis Grófo vagy az Edda

Az újrahangszerelt dalok titka, hogy a torzított gitárokat és a dobokat vibrafonra és triangulumra cserélte, valamint a hangerőt is lejjebb tekerte a Babarock egyszemélyes alkotója és tulajdonosa, Demeter Géza. Demeter egyébként évek óta zenével foglalkozik, a később átalakított MR2 Petőfi Rádió Akusztik műsorának is ő volt az ötletgazdája.

A lemez megvásárolható egyben 4000, dalonként 200 forintért, de a Babarock online oldaláról a teljes album végighallgatható.